Sheuqet Kruja

__NOINDEX__

## Sheuqet Kruja lindi në Shkodër në vitin 1922 dhe vdiq ne vitin 2001, biri i Ramadanit dhe Hajries. I ati, me origjinë nga Krujë, nga fisi i Xhixhbardhëve, u vendos në Shkodër ku krijoi familje dhe pati dy djem: Muharremin dhe Shefqetin. Që në fëmijëri, Shefqeti shfaqi një prirje të fortë për muzikën, një pasion që lindi dhe u ushqye në ambientin e gjallë të pazarit shkodran, ku në moshën 12-vjeçare punonte si shegert këpucari. Pikërisht aty, mes zanatçinjve që e donin këngën dhe ahengun, si Hasan Preza dhe Shaban Prezerjani, ai u lidh ngushtë me botën e muzikës qytetare. 
## Fillimisht këndonte me kitarë, një dhuratë nga një mik, por për një periudhë u shkëput nga muzika. Pas një pauze të gjatë, ai u rikthye me një përkushtim edhe më të madh, këtë herë si dajrexhi, duke arritur një nivel të lartë profesional që e dallonte nga të tjerët. U bë shpejt një figurë e domosdoshme në ahengjet dhe gëzimet familjare shkodrane, ku prania e tij konsiderohej nder. Përveç repertorit tradicional shkodran, ai interpretonte edhe këngë jugosllave, sidomos boshnjake, të cilat pëlqeheshin shumë nga publiku i kohës.Në këtë frymë, formoi një grup muzikor me emra të njohur si Jonuz Gushta, Asllan Kalaja, Kol Vjerdha dhe Karlo Pali. Më pas, pas largimit të Jonuzit, në grup u bashkua Adem Smajli, i cili fatkeqësisht ndërroi jetë pas një sëmundjeje të papritur gjatë një dasme. Vendin e tij e zuri Rexhep Zaganjori. Për rreth tre dekada, ky formacion  me Karlo Palin, Rexhep Zaganjorin, Deto Harxhin, Shyqyri Alushin dhe Shefqet Krujën mbeti një nga shtyllat kryesore të ahengut shkodran. Nuk kishte dasma apo gëzime ku këta artistë të mos ishin të pranishëm, dhe konsiderohej privilegj t’i kishe në një festë familjare.Vlerësimi për këtë grup ishte i madh. Mark Kaftalli është shprehur se në atë grup kuptoi për herë të parë se çfarë ishte muzika e vërtetë, duke theksuar ndikimin që pati në formimin e tij artistik. Një ndër krijimet më të veçanta të Shefqetit lindi pas një bisede me Cuf Shkrelin, nipin e Dasho Shkrelit. I frymëzuar nga kjo bisedë, ai vendosi t’i kushtonte një këngë figurës së Dashos, ndërsa Deto Harxhi i hodhi në pentagram notat e vargjeve që Shefqeti recitonte spontanisht, pa e ditur se po krijonin një këngë që do të mbetej në repertor edhe sot.Gjatë veprimtarisë së tij, Shefqeti krijoi edhe këngë me karakter historik dhe patriotik. Ai i kushtoi këngë figurave të rëndësishme kombëtare si Avni Rustemi, Bajram Curri, Pashko Vasa, Migjeni, Shote Galica dhe Ismail Qemali, si dhe për figura të tjera si Sabah Halili, Manush Alimani, Daniel Matlini, Hajrullah Kastrati, Asim Vokshi, Isuf Myzyri e Esat Gjylin. Këngët e tij nuk kufizoheshin vetëm në tematikë patriotike apo trimërie, por përfshinin edhe këngë lirike dhe dashurie që prekën thellë publikun. 
## Ndër këngët më të njohura të tij përmenden “Je një lule dhe emrin vjollcë ma ke”, “Sa e bukur je natyrë”, “Nëpër bahçe tuj shetit” dhe “Bishtalecat”, të cilat u përjetësuan sidomos nga interpretimi i Shyqyri Alushi, një ndër zërat më të fuqishëm të këngës qytetare, si dhe nga Besim Rudini, i njohur për repertorin e pasur dhe dashurinë që gëzonte nga publiku. Më pas, një brez i ri artistësh si Frederik Ndoci, Bujar Qamili dhe Asim Kruja vazhduan t’i këndonin dhe t’i mbanin gjallë krijimet e tij.Një nga historitë më interesante lidhet me këngën “Bishtaleci”. Ndërsa priste në ambientet e Lidhjes së Shkrimtarëve, ku ishte anëtar, Shefqeti vuri re një punonjëse me një bishtalec të gjatë që e lëkundte herë majtas e herë djathtas. Me humor i kërkoi të ndalonte për një çast dhe më pas i tha se ajo e kishte ndihmuar shumë duke e frymëzuar. Pak më vonë, në një bisedë me Dritëro Agolli, ai rrëfeu këtë episod dhe prej tij lindi kënga.Një tjetër frymëzim i erdhi gjatë rrugës për në një aheng, kur dikush i përmendi bukurinë e jashtëzakonshme të nuses. Fillimisht nuk e besuan, por kur ajo u shfaq në dasmë, bukuria e saj i la pa fjalë. I mahnitur nga pamja dhe nga një nishan i veçantë poshtë qerpikut, Shefqeti krijoi aty për aty një këngë, duke dëshmuar edhe njëherë aftësinë e tij për të kthyer çastet e jetës në art të pavdekshëm. 
## Materiale referimit jane perdorur doreshkrime nga djali i Sheuqet Krujes